Cyril Vasiľ

Prof. ICDr. Cyril Vasiľ, SJ, PhD. (* 10. apríl 1965, Košice) je slovenský gréckokatolícky arcibiskup „ad personam“ a eparchiálny biskup Košickej eparchie a od roku 2023 aj pápežský delegát pre Sýrsko-malabarskú cirkev, na vyriešenie problémov spojených s implementáciou liturgickej reformy.

Životopis 
Stredoškolské štúdium absolvoval v Košiciach. V roku 1982 nastúpil na RKCMBF v Bratislave, kde absolvoval teologické štúdium, ktoré zakončil v roku 1987. 14. júna 1987 bol v Prešove vysvätený križevackým biskupom Slavomirom Miklovšom pre Prešovskú gréckokatolícku eparchiu. Po tom, čo mu štátne orgány zamietli možnosť legálne vycestovať na ďalšie teologické štúdia do Talianska, v auguste roku 1987 so súhlasom svojho predstaveného ordinára Jána Hirku emigroval. Koncom roku 1989 získal licenciát kánonického práva na Právnickej fakulte Pápežského východného inštitútu (Pontificio Istituto Orientale). V roku 1990 vstúpil do noviciátu Spoločnosti Ježišovej v Janove. V roku 1994 získal na Pápežskom východnom inštitúte doktorát z kánonického práva. V rokoch 20022007 bol dekanom Fakulty východného cirkevného práva a v rokoch 2007 až 2009 rektorom Pápežského východného inštitútu. Pôsobil ako profesor aj na Pápežskej Gregorovej univerzite v Ríme a Teologickej fakulte Trnavskej univerzity. Bol konzultorom Kongregácie pre východné cirkvi, Kongregácie pre náuku viery a Pápežskej rady pre pastoráciu presťahovalcov a cestujúcich.

Dňa 7. mája 2009 ho pápež Benedikt XVI. vymenoval za sekretára Kongregácie pre východné cirkvi a súčasne ho vymenoval za arcibiskupa titulárneho sídla Ptolemaida v Líbyi. Biskupskú vysviacku prijal dňa 14. júna 2009 v Bazilike Santa Maria Maggiore v Ríme z rúk križevackého vladyku Slavomíra Miklovša. Spolusvätiteľmi boli prešovský arcibiskup a metropolita vladyka Ján Babjak a košický eparchiálny biskup vladyka Milan Chautur. Jeho biskupské heslo je Parati semper – Stále pripravení. Dňa 20. januára 2020 bol pápežom Františkom menovaný za apoštolského administrátora sede plena Košickej eparchie. Týmto menovaním ukončil činnosť sekretára Kongregácie pre východné cirkvi v Ríme a vrátil sa pôsobiť na Slovensko. Stal sa aj členom Rady hierarchov Gréckokatolíckej cirkvi na Slovensku a členom Konferencie biskupov Slovenska. Úradu apoštolského administrátora sa ujal v nedeľu 26. januára 2020 v Košiciach.

V stredu, 24. júna 2021 ho pápež František menoval za eparchiálneho biskupa Košickej eparchie, kde vystriedal Milana Chautura, ktorý požiadal o uvoľnenie z úradu. Svätý otec mu zároveň ponechal osobný titul arcibiskupa.

Vasiľ bol 31. júla 2023 menovaný za pápežského delegáta pre Sýrsko-malabarskú cirkev s osobitými právomocami. Jeho úlohou je priniesť riešenia na problémy, ktoré priniesla implementácia liturgickej reformy, najmä v Ernakulam-Angamalskej vyššej archieparchii.

Dielo

Knihy 
 VASIĽ, Cyril: Gréckokatolíci : Dejiny - Osudy - Osobnosti. Byzant, 2000, 143 s, ISBN 80-85581-23-X.
 ŽEŇUCH, Peter – VASIĽ, Cyril: Cyrillic Manuscripts from East Slovakia. Slovak Greek Catholics: Defining Factors and Historical Milieu / Cyrilské rukopisy z východného Slovenska. Slovenskí gréckokatolíci, vzťahy a súvislosti. Monumenta Byzantino-Slavica et Latina Slovaciae. Vol. I. Roma-Bratislava-Košice: Pontificio Istituto Orientale - Slavistický kabinet SAV - Centrum spirituality Východ-Západ M. Lacka, 2003, 447 s, ISBN 88-7210-341-X ISBN 80-967722-9-5.
 VASIĽ, Cyril: Na vlnách rádia Vatikán. Byzant, Košice 2010
 VASIĽ, Cyril; ŠEBEK, Jaroslav: Prečo práve Cyril a Metod?, Vydavateľstvo Don Bosco, 2012 edícia: Viera do vrecka (18), ISBN 978-80-8074-162-4.
 TOMKO, Jozef; VASIĽ, Cyril: Svätí Cyril a Metod medzi slovanskými národmi, Dobrá kniha, 2015, ISBN 978-80-7141-913-6, podtitul: 1150 rokov od začiatku misie, .
 VASIĽ, Cyril: Bez súcitu víťazí nenávisť, Postoy, o. z., 2016, ISBN 978-80-972432-1-0.
 VASIĽ, Cyril: Prežívať plnosť viery, Dobrá kniha, 2016, ISBN 9788081910340 .

Literatúra 
 Majchrák, Jozef; Hanus, Martin: Kresťan by mal byť hrdinom, Postoy, o. z., 2016, ISBN 978-80-972432-0-3, podtitul: Rozhovor s arcibiskupom Cyrilom Vasiľom o rodine, utečencoch, pápežovi aj neduhoch v cirkvi.  .

Referencie

Zdroj

Externé odkazy 
 Gréckokatolícka eparchia Košice

Slovenskí gréckokatolícki arcibiskupi
Jezuiti
Absolventi Rímskokatolíckej cyrilometodskej bohosloveckej fakulty Univerzity Komenského v Bratislave
Absolventi Pápežského východného inštitútu v Ríme
Vyučujúci na Teologickej fakulte Trnavskej univerzity v Trnave
Osobnosti z Košíc
Kánonisti